ครม.เห็นชอบให้ควบรวมบริษัท ทีโอที และ กสท โทรคมนาคม เป็นบริษัทเดียวใช้ชื่อใหม่ บริษัท โทรคมนาคมแห่งชาติ
ครม.เห็นชอบให้ควบรวมบริษัท ทีโอที และ กสท โทรคมนาคม เป็นบริษัทเดียวใช้ชื่อใหม่ บริษัท โทรคมนาคมแห่งชาติ นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยผลการประชุมคณะรัฐมนตรี หรือ ครม. ว่าที่ประชุมมีมติเห็นชอบตามที่กระทรวงดิจิทัลเพื่อเศรษฐกิจและสังคมเสนอให้ควบรวมกิจการของสองบริษัท ระหว่างบริษัท ทีโอที จำกัด(มหาชน) และบริษัท กสท โทรคมนาคม จำกัด(มหาชน) เป็นบริษัทเดียวตามพระราชบัญญัติบริษัทมหาชนจำกัด พ.ศ.2535 และที่แก้ไขเพิ่มเติม โดยให้เป็นบริษัทที่ตั้งใหม่ใช้ชื่อ บริษัท โทรคมนาคมแห่งชาติ หรือ National Telecom หรือ บริษัท NT ที่มีกระทรวงการคลังถือหุ้นในสัดส่วน 100% และให้บริษัท NT ได้รับการยกเว้นไม่ต้องปฎิบัติตามคำสั่ง ระเบียบ ข้อบังคับและมติ ครม.ที่ใช้กับรัฐวิสาหกิจทั่วไปมาใช้บังคับในหลักการเดียวกันกับที่สองบริษัทได้รับเมื่อแปลงสภาพเป็นบริษัทจำกัด ตามพระราชบัญญัติทุนรัฐวิสาหกิจ พ.ศ. 2542 ส่วนประเด็นที่เกี่ยวข้องกับเงินเดือนค่าจ้าง ค่าตอบแทนและสวัสดิการต่างๆ มากำหนดขอบเขตสภาพการจ้างให้ดำเนินการตามขั้นตอนของกฎหมายที่เกี่ยวข้องต่อไป รวมถึงให้จัดซื้อจัดจ้างในลักษณะการจัดซื้อจัดจ้างระหว่างภาครัฐ หรือ G2G ให้ดำเนินการตามขั้นตอนกฎหมายและเพื่อเป็นการสนับสนุนการดำเนินธุรกิจของ NT ให้กระทรวงดิจิทัลเพื่อเศรษฐกิจและสังคมแห่งชาติ พิจารณานำเสนอคณะกรรมการพิจารณาความเหมาะสมในประเด็นการกำหนดให้บริษัท NT เป็นผู้สนับสนุนนโยบายของรัฐในการจัดทำโครงสร้างพื้นฐานด้านดิจิทัลและความมั่นคง รวมทั้งบริการเพื่อสังคมอย่างทั่วถึงและเท่าเทียม โดยให้รัฐสนับสนุนคลื่นความถี่ที่เหมาะสมในการทำภารกิจดังกล่าว นอกจากนี้ ให้ยกเลิกมติ ครม. เมื่อวันที่ 13 มิถุนายน 2560 และให้ยุบเลิก บริษัท โครงข่าย บรอดแบนด์แห่งชาติ จำกัด หรือ บริษัท NBN และบริษัทโครงข่ายระหว่างประเทศและศูนย์ข้อมูลอินเทอร์เน็ต จำกัด หรือ บริษัท NGDC โดยให้รับพนักงานของสองบริษัทดังกล่าวกลับเข้ามาทำงานที่ตั้งใหม่ในระดับเดิมและได้สิทธิประโยชน์เท่าที่ได้อยู่เดิมในวันที่ลาออกไป รวมถึงให้นับอายุงานต่อเนื่อง ซึ่งยังเห็นชอบหลักการและแนวทางการถือหุ้นของทีโอที และ กสท ในบริษัท อินเทอร์เน็ตประเทศไทย จำกัด (มหาชน) ตามที่เสนอ และให้ดำเนินการตามขั้นตอนกฎหมายที่เกี่ยวข้องต่อไป พร้อมทั้งมอบหมายให้กระทรวงดิจิทัลฯกำกับดูแลและดำเนินการข้างต้นให้เป็นไปตามเป้าหมายและกรอบระยะเวลาที่กำหนดโดยให้ ดำเนินการควบรวมบริษัทให้แล้วเสร็จภายใน 6 เดือน นับจากวันที่ ครม.มีมติ และรายงานความคืบหน้าให้คณะกรรมการนโยบายรัฐวิสาหกิจทราบทุกเดือนต่อไป